บาทเปิด 32.09 บาทต่อดอลลาร์ แนวโน้มอ่อนค่า
เงินบาทเปิดตลาด 32.09 บาทต่อดอลลาร์ แนวโน้มอ่อนค่าหลังดอลล์แข็ง มองกรอบวันนี้ 32.00-32.15 บาทต่อดอลลาร์
30 พ.ค. 2561

เงินบาทเปิดตลาด 32.09 บาทต่อดอลลาร์ แนวโน้มอ่อนค่าหลังดอลล์แข็ง มองกรอบวันนี้ 32.00-32.15 บาทต่อดอลลาร์
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 32.09 บาท/ดอลลาร์ อ่อนค่าจากเย็นวันจันทร์ที่ปิดตลาดที่ระดับ 32.00 บาท/ดอลลาร์โดยช่วงนี้ดอลลาร์สหรัฐปรับตัวแข็งค่าหลังจากที่คนเริ่มกังวลความเสี่ยงจากปัญหาการเมืองในยุโรป รวมทั้งความกังวลเรื่องสงครามการค้าระหว่างสหรัฐและจีนที่กลับมาอีกครั้ง จึงทำให้ดอลลาร์แข็งค่าตามแรงซื้อพันธบัตรรัฐบาลสหรัฐ ซึ่งขณะนี้พบว่า อัตราผลตอบแทนพันธบัตรรัฐบาลของสหรัฐร่วงลงค่อนข้างแรง
"ตอนนี้โทนดอลลาร์แข็งค่า เพราะคนกังวลความเสี่ยงการเมืองในอิตาลี ปัญหาการค้าระหว่างจีน-สหรัฐฯที่กลับมาอีกรอบ เพราะทรัมป์ บอกว่า 15 มิ.ย.จะประกาศรายการสินค้าจีนที่จะโดนเรียกเก็บภาษีนำเข้า ทำให้ตอนนี้ดอลลาร์กลับมาแข็งค่าตามแรงซื้อบอนด์" นักบริหารเงินระบุ
นักบริหารเงิน คาดว่า เงินบาทมีแนวโน้มอ่อนค่าเล็กน้อย แต่คงไม่อ่อนค่าไปทะลุแนวต้านสำคัญ ประเมินกรอบการเคลื่อนไหวที่ระดับ 32.00-32.15 บาท/ดอลลาร์